CELEX: 32021D0673
Language: hu
Date: 2021-04-21 00:00:00
Title: A Bizottság (EU) 2021/673 végrehajtási határozata (2021. április 21.) a „Zöld kerteket a háztetőkre” elnevezésű európai polgári kezdeményezés nyilvántartásba vétele iránti kérelemről (az értesítés a C(2021) 2750. számú dokumentummal történt) (Csak az angol nyelvű szöveg hiteles)

2021.4.26.   
               
               
                  HU
               
               
                  Az Európai Unió Hivatalos Lapja
               
               
                  L 141/23
               
            
         A BIZOTTSÁG (EU) 2021/673 VÉGREHAJTÁSI HATÁROZATA
         (2021. április 21.)
         a „Zöld kerteket a háztetőkre” elnevezésű európai polgári kezdeményezés nyilvántartásba vétele iránti kérelemről
         
            
               (az értesítés a C(2021) 2750. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai polgári kezdeményezésről szóló, 2019. április 17-i (EU) 2019/788 európai parlamenti és tanácsi rendeletre (1) és különösen annak 6. cikke (2) és (3) bekezdésére,
         mivel:
         
                     (1)
                  
                  
                     A Bizottsághoz 2021. március 3-án nyilvántartásba vételi kérelmet nyújtottak be a „Zöld kerteket a háztetőkre” elnevezésű európai polgári kezdeményezés tekintetében.
                  
               
                     (2)
                  
                  
                     A kezdeményezés céljai a következők: „Európában sok olyan meglévő gazdasági célú épület van, melyek házteteje üres; a legtöbb esetben ezeket a háztetőket semmilyen konkrét célra nem használják. Ezenkívül ezeken a háztetőkön sok a műanyag és a kő, hiszen a tetők ezekből az anyagokból készülnek. Ezért ezek a területek önmagukban nem járnak környezeti előnyökkel, sőt, növelik a környezeti károkat. A jelenleg zajló környezeti válság az oka annak, hogy figyelmünket a környezeti előnyökre összpontosítjuk. Meg kell találnunk a módját, hogy ráirányítsuk a közvélemény figyelmét a környezeti problémákra, és át kell gondolnunk, miként lehetne egészséges egyensúlyt teremteni társadalmunk és gazdaságunk érdekei, valamint a bolygónk védelme között. Ezért a tervünk lényege, hogy kihasználjuk a háztetőkön található tereket. Célunk az, hogy a különböző vállalatok épületeik tetején zöld kerteket hozzanak létre. Ily módon a nem hasznosított tetőket át lehetne alakítani olyan eszközökké, amelyek képesek segítséget nyújtani a környezeti válság enyhítéséhez.”
                  
               
                     (3)
                  
                  
                     A kezdeményezéssel kapcsolatos további részleteket egy háttérdokumentum tartalmazza. A kezdeményezés különösen azt javasolja, hogy a vállalatok alkalmazottai önkéntes alapon részt vehessenek a tetőkertek gondozásában, a tagállamok pedig minden pénzügyi év végén adójóváírással ösztönözhetnék a vállalatokat arra, hogy aktívan részt vegyenek a projektekben. A melléklet felsorolja a vélt előnyöket a környezetre és magukra a vállalatokra nézve is. A tetőkertek (1) hozzájárulnának a levegő minőségének javításához; (2) hozzájárulnának az éghajlatváltozás elleni küzdelemhez; (3) energiamegtakarításhoz vezetnének; (4) javítanák a vízszűrést és a vízmegtartást és (5) élőhelyet biztosítanának a vadon élő állatok számára. A projekt hozzájárulna az érintett vállalatok jó hírnevéhez, motiválná a személyzetet és adóelőnyökkel járna.
                  
               
                     (4)
                  
                  
                     A szervezők ugyan nem kérik kifejezetten a Bizottságot egy konkrét jogi aktus elfogadására, ám a fellépés javasolt jogalapjainak némelyikéből kikövetkeztethető, hogy milyen jogi aktusra lenne szükség. A melléklettel együtt értelmezett célkitűzésekből az a következtetés vonható le, hogy a kezdeményezés adózási elemmel rendelkező és környezetvédelmi célkitűzést szolgáló jogi aktusra irányuló javaslat elfogadását kéri. A munkavállalók önkéntes hozzájárulása a környezetvédelmi célkitűzéshez képest kiegészítő jellegűnek tűnik.
                  
               
                     (5)
                  
                  
                     Amennyiben a kezdeményezés célja a zöld tetőkertek kialakításának ösztönzése esetleges uniós pénzügyi ösztönzőkkel vagy fiskális jellegű intézkedésekkel, a Bizottság hatáskörrel rendelkezik arra, hogy a Szerződés 192. cikke alapján jogi aktust fogadjon el.
                  
               
                     (6)
                  
                  
                     Amennyiben a javasolt kezdeményezés célja, hogy adójóváírásokat vagy a nyereségadóból történő levonásokat ösztönözzön, a Bizottság hatáskörrel rendelkezik arra, hogy a Szerződés 115. cikke alapján jogi aktust fogadjon el.
                  
               
                     (7)
                  
                  
                     A fenti okokból a kezdeményezés egyetlen része sem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot nyújtson be.
                  
               
                     (8)
                  
                  
                     A szervezői csoport megfelelő bizonyítékot szolgáltatott arra vonatkozóan, hogy a javaslat megfelel az (EU) 2019/788 rendelet 5. cikkének (1) és (2) bekezdésében meghatározott követelményeknek, és az említett rendelet 5. cikke (3) bekezdésének első albekezdésével összhangban kijelölte a kapcsolattartó személyeket.
                  
               
                     (9)
                  
                  
                     A kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az Európai Unióról szóló szerződés 2. cikkében foglalt értékeivel és az Európai Unió Alapjogi Chartájában rögzített jogokkal.
                  
               
                     (10)
                  
                  
                     A „Zöld kerteket a háztetőkre” elnevezésű kezdeményezést ezért nyilvántartásba kell venni,
                  
               ELFOGADTA EZT A HATÁROZATOT:
         
            1. cikk
            A „Zöld kerteket a háztetőkre” elnevezésű európai polgári kezdeményezés nyilvántartásba vételre kerül.
         
         
            2. cikk
            E határozat címzettjei a „Zöld kerteket a háztetőkre” elnevezésű európai polgári kezdeményezés szervezői, akiket kapcsolattartó személyként Almog Yoana SADE és Negev Raphael SADE képvisel.
         
         
            Kelt Brüsszelben, 2021. április 21-én.
            
               
                  a Bizottság részéről
               
               Věra JOUROVÁ
               
                  alelnök
               
            
         
         
            (1)  HL L 130., 2019.5.17., 55. o.